Vissza a tartalomjegyzékhez

# A vezeték nélküli hálózatok áttekintése

A vezeték nélküli hálózatok technológiájának rövid ismertetése
Mi kell egy vezeték nélküli hálózat létrehozásához?
A vezeték nélküli hálózatok alapfogalmai

- Mi az a vezeték nélküli hálózatkezelő segédprogram?
- Hálózatnév
- Profilok
- Biztonság
- A vezeték nélküli hálózat azonosítása
- A vezeték nélküli hálózat üzemmódjának kiválasztása

Hogyan lehet a rádiót be- és kikapcsolni?

## A vezeték nélküli hálózatok rövid ismertetése

A vezeték nélküli helyi hálózat (WLAN) kábelek nélkül kapcsolja össze a számítógépeket. A WLAN-on egy hozzáférési pont vagy vezeték nélküli útválasztó rádiófrekvenciás átvitellel továbbítja az adatokat a hálózat számítógépei felé/felől. A hozzáférési pont vagy vezeték nélküli útválasztó egy kis méretű eszköz, amelyen keresztül el lehet érni a WLAN-t és az internetet. A WLAN segítségével megoszthatja fájljait, nyomtatóit és internet-csatlakozását is több számítógép között.

A vezeték nélküli adapter beállításakor kiválaszthatja a kívánt típusú vezeték nélküli hálózatnak megfelelő üzemmódot. Az Intel(R) Wireless WiFi Link 4965AGN adapterrel csatlakozhat a vezeték nélküli hálózatok 802.11 szabványával kompatibilis vezeték nélküli eszközökre. . Az alábbi útmutató ezt a folyamatot könnyíti meg.

## Mi kell egy vezeték nélküli hálózat létrehozásához?

Vezeték nélküli hálózat létrehozásához a következők szükségesek:

- Egy vezeték nélküli útválasztó.
- Egy vezeték nélküli hálózati adapter (hálózati kártya) minden egyes számítógépen, amelyet csatlakoztatni kíván a vezeték nélküli hálózatra (az Intel(R) Wireless WiFi Link 4965AGN adapter).
- Ha a WLAN-t az internetre is szeretné csatlakoztatni, nagy sávszélességű - például kábeles vagy DSL - internet-szolgáltatás is szükséges. Ennek része a széles sávú modem.

## Vezeték nélküli hálózatok - alapfogalmak

Az alábbiak megvilágítják a 802.11 WLAN-ok néhány alapfogalmát.

### Vezeték nélküli hálózatkezelő segédprogram

Az Intel(R) PROSet/Wireless segíti a vezeték nélküli kapcsolatok kezelését. Lehetővé teszi a vezeték nélküli kapcsolatok kezdeti beállítását, a kapcsolatok könnyű kezelését, megnyitását és bezárását, valamint a biztonság kezelését. Hasonló célokat szolgál a Microsoft Windows Konfigurációmentes vezeték nélküli hálózatkezelője, de a kettő közül egyidejűleg csak az egyik használható. Ennek oka az, hogy az egyikkel létrehozott hálózati beállítások nem érvényesülnek, amikor a másik kezeli a vezeték nélküli kapcsolatokat. Javasoljuk, hogy a vezeték nélküli kapcsolatok kezeléséhez válassza ki valamelyiket, és maradjon annál.

További információk a Csatlakozás hálózatokhoz című részben találhatók.

### Hálózatnév (SSID)

Minden vezeték nélküli helyi hálózatot (WLAN) egy egyedi hálózatnév azonosít. Ez más néven az SSID (Service Set Identifier, szolgáltatáskészlet-azonosító). A vezeték nélküli hálózati adapter beállításakor meg kell adni az SSID-t. Ha létező WLAN-ra szeretne csatlakozni, akkor annak a nevét kell használnia. Ha saját WLAN-t hoz létre, akkor Ön választhat nevet, és minden számítógépen ezt a nevet kell használnia. A név legfeljebb 32 karakterből állhat, és csak betűket és számokat tartalmazhat. Az SSID vagy hálózatnév a hozzáférési pontban vagy vezeték nélküli útválasztóban adható meg.

### Profilok

A profil a számítógép WLAN-kapcsolatának kezelésére szolgál. Azokat a beállításokat tartalmazza, amelyek meghatározzák, hogyan csatlakozik a számítógép az adott WLAN-ra. Ezek a beállítások (a profil) a számítógépen tárolódnak, és minden WLAN-csatlakozás ezek segítségével történik. A profilban szerepel minden hálózati információ és biztonsági beállítás. Mindegyik WLAN-hoz saját profil készül. A számítógép mindegyik WLAN-kapcsolatot az ahhoz készített profillal kezeli. Az Intel(R) PROSet/Wireless a számítógépen tárolt profilokat a Profilok listában jeleníti meg. Az Intel(R) PROSet/Wireless főablakában létrehozhat, módosíthat és eltávolíthat profilokat.

### Biztonság

Egyes WLAN-ok nyitott, azaz nem biztonságos hálózatok, mások biztonságosak. Egy WLAN akkor biztonságos, ha korlátozza, hogy ki csatlakozhat rá. A biztonságnak különböző szintjei, módszerei vannak. Az Intel(R) PROSet/Wireless segíti a WLAN biztonsági módszerének beállítását.

A WLAN-okon elterjedten használt biztonsági módszerek kulcsot vagy jelszót kérnek a csatlakozni kívánó számítógépektől. A WLAN titkosítást is használhat az adatforgalom védelmére. Titkosítás esetén adatküldés előtt a számítógép egy titkos kulccsal összekeveri az adatokat. A fogadó számítógép ugyanennek a kulcsnak a segítségével visszafejti az adatokat. Ha meglévő hálózatra csatlakozik, a vezeték nélküli hálózat rendszergazdájától kapott titkosító kulcsot kell használnia. Ha saját hálózatot hoz létre, akkor Ön készítheti el a kulcsot, és minden számítógépen ezt a kulcsot kell használnia. Az Intel(R) PROSet/Wireless segít mindezt elvégezni. A számítógép a profilban tárolja, hogy az adott WLAN-ra milyen biztonsági módszerrel csatlakozik. További információk a Biztonság című részben találhatók.

### A vezeték nélküli hálózat azonosítása

A vezeték nélküli hálózat azonosítására méretétől és összetevőitől függően többféle módszer van:

- A hálózatnév vagy SSID (szolgáltatáskészlet-azonosító): A vezeték nélküli hálózatot azonosítja. A hálózaton található minden vezeték nélküli eszköznek ugyanazt az SSID azonosítót kell használnia. Ez valószínűleg a legelterjedtebb módszer.
- BSS (Basic Service Set Identifier, alapvető szolgáltatáskészlet-azonosító): A BSS két vagy több vezeték nélküli csomópontból vagy állomásból áll, amelyek felismerték egymást és kommunikációt létesítettek egymással.
- Broadcast SSID: A hozzáférési pont válaszolni tud a broadcast SSID azonosítóval ellátott szondacsomagokat küldő számítógépeknek. Ha ez a szolgáltatás engedélyezve van a hozzáférési ponton, akkor egy üres (null) SSID azonosító segítségével minden vezeték nélküli felhasználó társíthatja magát a hozzáférési ponthoz.
- BSSID (Basic Service Set Identifier, alapvető szolgáltatáskészlet-azonosító): Az egyes vezeték nélküli eszközök egyedi azonosítója. A BSSID az eszköz Etherneten használt MAC-címével azonos.
- ESSID (Extended Service Set Identifier, kiterjesztett szolgáltatáskészlet-azonosító): Az SSID speciális fajtája, amely egy hozzáférési pontokat tartalmazó vezeték nélküli hálózatot azonosít.
- IBSS (Independent Basic Service Set, független alapvető szolgáltatáskészlet): A 802.11 rendszer olyan üzemmódja, amelyben a 802.11 eszközök hozzáférési pont bevonása nélkül, közvetlenül kommunikálhatnak egymással.
- IBSSID (Independent Basic Service Set Identifier, független alapvető szolgáltatáskészlet-azonosító): Az SSID speciális fajtája; hozzáférési pontot nem tartalmazó vezeték nélküli hálózatot azonosít, amelyen a vezeték nélküli számítógépek közvetlenül kommunikálnak egymással.

### A vezeték nélküli hálózat kiválasztása

A vezeték nélküli hálózatok a felhasználók számától függően használnak vagy nem használnak hozzáférési pontot. Infrastruktúra üzemmódban a vezeték nélküli számítógépek hozzáférési pontokon keresztül küldhetnek és kaphatnak adatokat. A vezeték nélküli számítógépek az adatokat a hozzáférési pontnak küldik el, amely azokat fogadja és szétküldi a többi számítógépnek. A hozzáférési pont vezetékes hálózatra vagy az internetre is csatlakozhat. Nagyobb területek lefedéséhez több hozzáférési pont is használható.

Az eszköz-eszköz, más néven alkalmi üzemmód nem használ hozzáférési pontot, és lehetővé teszi, hogy a vezeték nélküli számítógépek közvetlenül küldjenek információkat más vezeték nélküli gépeknek. Az alkalmi üzemmódot otthoni környezetben vagy kisebb irodákban érdemes választani, vagy például akkor, amikor ideiglenes vezeték nélküli hálózatra van szükség egy konferenciához.

## Hogyan lehet a rádiót be- és kikapcsolni?

Vannak helyzetek, amikor ki kell kapcsolnia a vezeték nélküli rádiót. Például amikor felszáll egy repülőgépre, megkérhetik, hogy kapcsolja ki a rádiót. Célszerű lehet kikapcsolni akkor is, ha takarékoskodni szeretne az akkumulátorral.

A rádiót háromféle módon lehet ki- és bekapcsolni:

- a vezeték nélküli rádió hardverkapcsolójával (nem minden számítógépen van)
- az Intel(R) PROSet/Wireless szoftver Rádió Be / Rádió Ki gombjával.
- A Windows-ból.

Ha vezeték nélküli hálózatra szeretne csatlakozni, ne felejtse el ismét bekapcsolni a vezeték nélküli rádiót. Ha nem tud csatlakozni egy vezeték nélküli hálózatra, győződjön meg róla, hogy a rádió be van kapcsolva mind a fizikai kapcsolóval, mind az Intel(R) PROSet/Wireless szoftver Rádió Be / Rádió Ki gombjával.

További információk A vezeték nélküli rádió engedélyezése és letiltása című részben találhatók.

Vissza az oldal tetejére

Vissza a tartalomjegyzékhez

Védjegyek és nyilatkozatok