กลับไปที่สารบัญ

# ภาพรวมเกี่ยวกับเครือข่ายไร้สาย

เกี่ยวกับเทคโนโลยีเครือข่ายไร้สาย
จำเป็นต้องใช้อะไรเพื่อตั้งค่าเครือข่ายไร้สาย?
พื้นฐานการเชื่อมต่อเครือข่ายไร้สาย

- ยูทิลิตี้การจัดการเครือข่ายไร้สายคืออะไร?
- ชื่อเครือข่าย
- ส่วนกำหนดค่า
- ความปลอดภัย
- การระบุเครือข่ายไร้สาย
- การเลือกโหมดเครือข่ายไร้สาย

จะเปิดและปิดวิทยุได้อย่างไร?

## เกี่ยวกับเครือข่ายไร้สาย

เครือข่ายท้องถิ่นไร้สาย (WLAN) เชื่อมต่อคอมพิวเตอร์เข้าด้วยกันโดยใช้สายเคเบิลเครือข่าย ในเครือข่าย WLAN อุปกรณ์ที่เรียกว่าจุดเชื่อมต่อ (access point) หรือเราเตอร์ไร้สาย (wireless router) จะส่งและรับข้อมูลไปยังคอมพิวเตอร์ที่เข้ากันได้ โดยใช้การสื่อสารวิทยุ จุดเชื่อมต่อหรือเราเตอร์ไร้สายเป็นอุปกรณ์ขนาดเล็กที่ช่วยให้สามารถเชื่อมต่อเครือข่าย WLAN และอินเทอร์เน็ต เครือข่าย WLAN จะช่วยให้คุณสามารถใช้แฟ้มข้อมูลหรือเครื่องพิมพ์ระหว่างคอมพิวเตอร์หลายเครื่อง และใช้การเชื่อมต่ออินเทอร์เน็ตร่วมกัน

เมื่อคุณตั้งค่าอแด็ปเตอร์ไร้สาย คุณจะต้องเลือกโหมดการทำงานสำหรับประเภทของเครือข่ายไร้สายที่คุณต้องการ คุณสามารถใช้อแด็ปเตอร์ Intel(R) Wireless WiFi Link 4965AGN เพื่อเชื่อมต่อกับอุปกรณ์ไร้สายอื่นๆ ที่เป็นไปตามมาตรฐาน 802.11 สำหรับการเชื่อมต่อเครือข่ายไร้สาย เพื่อความสะดวกในการดำเนินกระบวนการดังกล่าว โปรดดูคำแนะนำที่ระบุไว้ในที่นี้

## จำเป็นต้องใช้อะไรเพื่อตั้งค่าเครือข่ายไร้สาย?

เมื่อต้องการตั้งค่าเครือข่ายไร้สาย คุณจะต้องใช้สิ่งต่างๆ ดังต่อไปนี้:

- เราเตอร์ไร้สาย
- อแด็ปเตอร์เครือข่ายไร้สาย (การ์ดไร้สาย) สำหรับคอมพิวเตอร์แต่ละเครื่องที่คุณต้องการเชื่อมต่อกับเครือข่ายไร้สาย (อแด็ปเตอร์ Intel(R) Wireless WiFi Link 4965AGN)
- ถ้าคุณต้องการให้เครือข่าย WLAN ของคุณสามารถเชื่อมต่ออินเทอร์เน็ต คุณก็จะต้องใช้บริการอินเทอร์เน็ตบรอดแบนด์ เช่น เคเบิล หรือ DSL รวมถึงโมเด็มบรอดแบนด์

## ข้อมูลพื้นฐานเกี่ยวกับเครือข่ายไร้สาย

ต่อไปนี้เป็นแนวคิดพื้นฐานบางประการที่คุณจำเป็นต้องทราบเกี่ยวกับ 802.11 WLAN

### ยูทิลิตี้การจัดการเครือข่ายไร้สาย

Intel(R) PROSet/Wireless ช่วยให้คุณสามารถจัดการการเชื่อมต่อไร้สายของคุณ โดยคุณจะสามารถตั้งค่าการเชื่อมต่อไร้สาย และจัดการการเชื่อมต่อดังกล่าว เปิดและปิดการเชื่อมต่อ และจัดการระบบรักษาความปลอดภัยได้อย่างง่ายดายตามที่คุณต้องการ Microsoft Windows Zero Configuration เป็นโปรแกรมจัดการเครือข่ายไร้สายอีกโปรแกรมหนึ่ง และคุณไม่ควรใช้เครื่องมือทั้งสองพร้อมกัน เพราะการตั้งค่าเครือข่ายที่คุณสร้างในยูทิลิตี้ตัวหนึ่งจะไม่ถูกนำไปใช้หากยูทิลิตี้อีกตัวหนึ่งกำลังจัดการการเชื่อมต่อไร้สาย เราขอแนะนำให้คุณเลือกเครื่องมือตัวใดตัวหนึ่งในการจัดการการเชื่อมต่อไร้สาย และใช้เครื่องมือนั้นตลอดไป

ดูรายละเอียดเพิ่มเติมใน เชื่อมต่อกับเครือข่าย

### ชื่อเครือข่าย (SSID)

เครือข่ายไร้สาย (WLAN) แต่ละเครือข่ายจะใช้ชื่อเครือข่ายที่ไม่ซ้ำกันในการระบุเครือข่าย ชื่อนี้เรียกว่า Service Set Identifier (SSID) เมื่อคุณตั้งค่าอแด็ปเตอร์ไร้สาย คุณจะต้องระบุ SSID หากคุณต้องการเชื่อมต่อกับเครือข่าย WLAN ที่มีอยู่ คุณจะต้องใช้ชื่อสำหรับเครือข่ายดังกล่าว หากคุณตั้งค่าเครือข่าย WLAN ของคุณเอง คุณจะต้องกำหนดชื่อด้วยตนเอง และใช้ชื่อดังกล่าวบนคอมพิวเตอร์แต่ละเครื่อง ชื่อเครือข่ายมีความยาวได้ไม่เกิน 32 อักขระ โดยประกอบด้วยตัวอักษรและตัวเลข SSID หรือชื่อเครือข่ายจะถูกกำหนดให้กับจุดเชื่อมต่อหรือเราเตอร์ไร้สาย

### ส่วนกำหนดค่า

ส่วนกำหนดค่าใช้สำหรับจัดการการเชื่อมต่อคอมพิวเตอร์ของคุณเข้ากับเครือข่าย WLAN ส่วนกำหนดค่าเป็นชุดการตั้งค่าที่ระบุวิธีการเชื่อมต่อคอมพิวเตอร์ของคุณเข้ากับเครือข่าย WLAN การตั้งค่าเหล่านี้ (ส่วนกำหนดค่า) ถูกบันทึกไว้บนคอมพิวเตอร์ของคุณ และจะถูกใช้ในแต่ละครั้งที่คุณเชื่อมต่อกับเครือข่าย WLAN ดังกล่าว ส่วนกำหนดค่าประกอบด้วยข้อมูลเครือข่ายและการตั้งค่าความปลอดภัยทั้งหมด ส่วนกำหนดค่าที่แตกต่างกันจะถูกสร้างขึ้นสำหรับ WLAN ที่แตกต่างกัน สำหรับคอมพิวเตอร์ของคุณ เครือข่าย WLAN แต่ละเครือข่ายจะมีส่วนกำหนดค่าเฉพาะของเครือข่ายนั้นๆ สำหรับใช้ในการจัดการการเชื่อมต่อกับ WLAN ดังกล่าว เมื่อใช้ Intel(R) PROSet/Wireless ส่วนกำหนดค่าสำหรับคอมพิวเตอร์ของคุณจะแสดงอยู่ในรายการส่วนกำหนดค่า จากหน้าต่างหลักของ Intel(R) PROSet/Wireless คุณสามารถสร้าง แก้ไข และเอาส่วนกำหนดค่าออกได้

### ความปลอดภัย

เครือข่าย WLAN บางเครือข่ายเป็นเครือข่ายแบบเปิดหรือไม่มีการคุ้มครองความปลอดภัย และบางเครือข่ายก็มีระบบรักษาความปลอดภัย เครือข่าย WLAN ที่ปลอดภัยจะจำกัดผู้ใช้ที่สามารถเข้าถึงเครือข่ายได้ โดยมีการรักษาความปลอดภัยหลายระดับหลายวิธี Intel(R) PROSet/Wireless ช่วยให้คุณสามารถตั้งค่าความปลอดภัยสำหรับเครือข่าย WLAN ของคุณได้อย่างง่ายดาย

วิธีการรักษาความปลอดภัยทั่วไปสำหรับ WLAN ใช้คีย์หรือรหัสผ่าน โดยคอมพิวเตอร์ที่ร้องขอการเข้าถึงจะต้องจัดหาคีย์หรือรหัสผ่าน จึงสามารถเข้าถึงเครือข่ายได้ นอกจากนี้ WLAN ยังสามารถใช้การเข้ารหัสเพื่อเข้ารหัสข้อมูลได้อีกด้วย โดยก่อนที่คอมพิวเตอร์จะส่งข้อมูล จะใช้คีย์เข้ารหัสลับเพื่อเปลี่ยนข้อมูลเป็นรูปแบบที่ยุ่งเหยิง คอมพิวเตอร์ที่รับข้อมูลก็จะใช้คีย์เดียวกันนี้เพื่อถอดรหัสข้อมูล หากคุณกำลังเชื่อมต่อกับเครือข่ายที่มีอยู่ ให้ใช้คีย์เข้ารหัสที่ได้รับจากผู้ดูแลระบบเครือข่ายไร้สาย หากคุณตั้งค่าเครือข่ายของคุณเอง คุณจะต้องกำหนดคีย์ด้วยตนเอง และใช้คีย์ดังกล่าวบนคอมพิวเตอร์แต่ละเครื่อง Intel(R) PROSet/Wireless ช่วยให้คุณสามารถดำเนินการดังกล่าว วิธีการรักษาความปลอดภัยที่คอมพิวเตอร์ของคุณใช้ในการเข้าถึงเครือข่าย WLAN ถูกจัดเก็บไว้ในส่วนกำหนดค่า ดูรายละเอียดเพิ่มเติมใน ความปลอดภัย

### การระบุเครือข่ายไร้สาย

มีวิธีการต่างๆ ในการระบุเครือข่ายไร้สาย ขึ้นอยู่กับขนาดและองค์ประกอบของเครือข่ายไร้สาย:

- ชื่อเครือข่าย หรือ Service Set Identifier (SSID): ระบุเครือข่ายไร้สาย อุปกรณ์ไร้สายทั้งหมดบนเครือข่ายจะต้องใช้ SSID เดียวกัน วิธีนี้อาจเป็นวิธีที่ใช้กันแพร่หลายที่สุด
- Basic Service Set (BSS): ประกอบด้วยโหนดไร้สาย 2 โหนดขึ้นไป หรือสถานี ซึ่งรู้จักกัน และได้สร้างการสื่อสารระหว่างกัน
- แพร่สัญญาณ SSID:จุดเชื่อมต่อสามารถตอบสนองต่อคอมพิวเตอร์ที่ส่งกลุ่มข้อมูลสำหรับตรวจสอบโดยใช้ Broadcast SSID ได้ หากเปิดใช้คุณลักษณะนี้บนจุดเชื่อมต่อ ผู้ใช้อุปกรณ์ไร้สายใดๆ จะสามารถเชื่อมโยงกับจุดเชื่อมต่อโดยใช้ SSID ที่ว่างเปล่า (null)
- Basic Service Set Identifier (BSSID):ตัวระบุเฉพาะสำหรับอุปกรณ์ไร้สายแต่ละชิ้น BSSID เป็นที่อยู่ Ethernet MAC ของอุปกรณ์
- Extended Service Set Identifier (ESSID):SSID กรณีพิเศษ ที่ใช้เพื่อระบุเครือข่ายไร้สายที่รวมจุดเชื่อมต่อ
- Independent Basic Service Set (IBSS):โหมดการทำงานในระบบ 802.11 ซึ่งอนุญาตให้มีการสื่อสารโดยตรงระหว่างอุปกรณ์ 802.11 โดยไม่จำเป็นต้องสร้างเซสชันการสื่อสารกับจุดเชื่อมต่อ
- Independent Basic Service Set Identifier (IBSSID): SSID กรณีพิเศษ ที่ใช้เพื่อระบุเครือข่ายของคอมพิวเตอร์ไร้สายที่กำหนดค่าให้ติดต่อกับเครื่องอื่นโดยตรงโดยไม่ต้องใช้จุดเชื่อมต่อ

### การเลือกโหมดเครือข่ายไร้สาย

เครือข่ายไร้สายสามารถทำงานโดยมีหรือไม่มีจุดเชื่อมต่อก็ได้ ซึ่งจะขึ้นอยู่กับจำนวนของผู้ใช้ในเครือข่าย โหมดโครงสร้างพื้นฐานจะใช้จุดเชื่อมต่อเป็นตัวกำหนดให้คอมพิวเตอร์ไร้สายส่งและรับข้อมูล เมื่อคอมพิวเตอร์ไร้สายส่งข้อมูลไปยังจุดเชื่อมต่อ จุดเชื่อมต่อจะรับข้อมูลแล้วจึงกระจายข้อมูลดังกล่าวไปยังคอมพิวเตอร์อื่นๆ นอกจากนี้ จุดเชื่อมต่อยังสามารถเชื่อมต่อกับเครือข่ายแบบปกติหรือเชื่อมต่ออินเทอร์เน็ตได้ จุดเชื่อมต่อหลายตัวสามารถทำงานร่วมกันเพื่อส่งสัญญาณครอบคลุมพื้นที่เป็นบริเวณกว้าง

โหมดอุปกรณ์ต่ออุปกรณ์ หรือเรียกว่าโหมด เฉพาะกิจ จะทำงานโดยไม่ใช้จุดเชื่อมต่อ และยอมให้คอมพิวเตอร์ไร้สายส่งข้อมูลโดยตรงไปยังคอมพิวเตอร์อื่นๆ คุณสามารถใช้โหมดอุปกรณ์ต่ออุปกรณ์สำหรับเครือข่ายคอมพิวเตอร์ภายในบ้านหรือสำนักงานขนาดเล็ก หรือเพื่อสร้างเครือข่ายไร้สายชั่วคราวสำหรับการประชุม

## จะเปิดและปิดวิทยุได้อย่างไร?

คุณจะต้องปิด (และเปิด) วิทยุอแด็ปเตอร์ไร้สายในกรณีต่างๆ ตัวอย่างเช่น คุณอาจจะต้องปิดวิทยุในขณะที่โดยสารอยู่บนเครื่องบิน นอกจากนี้คุณยังอาจปิดวิทยุเพื่อประหยัดพลังงานแบตเตอรี่

คุณสามารถเปิดและปิดวิทยุได้สามวิธี:

- ใช้สวิตช์ฮาร์ดแวร์วิทยุไร้สาย (อาจไม่มีอยู่ในคอมพิวเตอร์บางรุ่น)
- ใช้ปุ่ม เปิดไร้สาย/ปิดไร้สาย ใน Intel(R) PROSet/Wireless
- ใช้ Windows

โปรดจำไว้ว่าเมื่อต้องการเชื่อมต่อเครือข่ายไร้สาย คุณจะต้องเปิดวิทยุไร้สาย ถ้าคุณไม่สามารถเชื่อมต่อกับเครือข่ายไร้สาย ให้ตรวจสอบว่าวิทยุเปิดอยู่ ทั้งในส่วนของสวิตช์ฮาร์ดแวร์ และปุ่มเปิดไร้สาย/ปิดไร้สาย ใน Intel(R) PROSet/Wireless

ดูรายละเอียดเพิ่มเติมใน เปิดหรือปิดการใช้งานวิทยุไร้สาย

กลับไปที่ด้านบน

กลับไปที่สารบัญ

เครื่องหมายการค้าและข้อสงวนสิทธิ์